Mikloško, Jozef, poslanec NR SR (2014-09-17):
Vážená pani podpredsedníčka, vážený pán predseda, vážení kolegovia, kolegyne, do 16.30 h by sme mali ísť na kontrolu srdca, tak dúfam, že nás tam ešte čakajú. Ja som ešte neobedoval, ani posledne neraňajkoval, takže neviem, či to je dobré, keď som si dal kávu, či radšej tam nepôjdem pre istotu, ale tu je napísané, že nerobte rozhodnutia pod tlakom. No dnes teda beháme z výboru do výboru, takže ten tlak necítim nateraz žiadny. Dobre. Pár slov dovoľte k tejto správe, ktorú si veľmi cením. Má 374 strán, naozaj kus roboty, dobrý prehľad, čo sa tu vlastne deje v rozhlasovom a televíznom vysielaní. Možnože by nebolo zlé nejakú aj knižočku z tohto vydať, aspoň pár kusov, aby si to ľudia, ktorí pozerajú televíziu a ktorí protestujú, alebo aj neprotestujú, si mohli niečo takéto prečítať, aj kúpiť prípadne. Určite to táto rada nemá ľahké, lebo televíziu skoro všetci pozerajú. Rozhlas, keď poviete hocičo, vždycky polovicu národa nahneváte. Som prekvapený, že tu máme 38 rozhlasov a 106 televízií, aj digitálnych. Po roku 1989 sa naraz zo dňa na deň prihlásilo 97 nových rozhlasov i štátnych a 105 nových televízií. Ja som vtedy to mal troška na starosti, pre 22 licencií pre rozhlas som udelil ja s mojím podpisom, ale vidím, že napriek mnohým rokom, 25 rokom odvtedy, stále je záujem o rozhlasové a televízne vysielanie a stále je ho viacej a stále je v ňom aj väčší po rusky, by som povedal, že „bardag“, neviem, či to slovo poznáte. Ja správu dnes na Facebooku spropagujem, nech si ju ľudia prečítajú, najmä tí, čo protestujú, aby videli, že tam vlastne ich každý protest je zachytený, vysvetlený, ako táto rada k nemu pristúpila. Ja som teraz ctiteľ Rádia Devín, klasiky. Som bol prekvapený, ani neviem, že máme aj my rádioklasiku, Béla Bartóka počúvam denne veľmi často. No a potom SRo 1, Regina, Lumen, sú tiež dobré stanice, kde naozaj sú vzdelávacie, kultúrne, náboženské programy, atď. Proste nedá sa to zrovnávať s úrovňou komerčných. Naozaj sa to nedá. V televízii je to podobné. Ja nemám námietky, hoci televíziu málo pozerám, voči STV 1, 2, lebo naozaj, niekedy sú tam seriózne, vážne, pekné filmy, vzdelávacie programy, národné programy a tak ďalej. Tá verejnoprávnosť je dôležitá. Každý, kto chce zrušiť koncesionárske poplatky, robí vážnu chybu, lebo tie sú na to, aby sme práve udržali jej verejnoprávnosť, aby nezávisela televízia od štátu a tým pádom bola, mohla byť viacej slúžkou, keď ju bude platiť štát v štátnom rozpočte. Mne sa stále zdá, že podiel zahraničných filmov u nás, v našich všetkých televíziách je stále veľmi veľký. Ja viem, že Francúzi to raz riešili: stop. Povedali: „Osemdesiat domácich a dvadsať zahraničných.“. Vyvolalo to veľkú diskusiu vtedy. Ja neviem, ako je to teraz momentálne, to by ma aj zaujímalo, či sú nejaké obmedzenia v Európe alebo aspoň vo V4. Konkrétny americký film, na tie sa nedá pozerať, na tie seriály, vážení. To ja už vidím za dve minúty, kto je vrah, kto koho, nechcem povedať čo a tie vypasované dievky ako tam behajú s tými pištoľami a si zapisujú všetko a tí ľudia s tými gumičkami v nose a tak ďalej. Strašné. Toto tam beží furt, furt. Ja si myslím, že keď nám dajú jeden dobrý film, potom nás prinútia vysielať aj 20 blbostí, ktoré, bohužiaľ, pozeráme a je to veľmi veľký brak. Ale toto sa netýka pána predsedu rady. Tých sťažností, hovoríte, že nebolo veľa. Ja si myslím, že bolo ich veľa. Ľudia sú troška rezignovaní, čo to budem písať, už som to stokrát videl a stále je to to isté. Tak isto si to druhí všimnú a tak ďalej. V tomto smere 871 sťažností nie je málo v dnešnej apatii, keď človek nie je ochotný napísať ani jeden list niekomu. Vážne námietky sú voči reklame. Tam by sme mali urobiť nejaké obmedzenie zákonom. Ja viem, keď moja babka alebo prababka ide do kuchyne, tak už viem, že je reklama. To ide behom jedného filmu aj šesťkrát. Reklama na rýchle pôžičky, to tu Lojzo Hlina nepovedal, to je jeho bežná téma. Reklama na lieky, však to stále srší, to je drahé, jak šľak. My máme najviac, tuším eurové predpisové lieky, niekto to zaplatí. Sto ton liekov vyhadzujeme do kontajneru, to je veľa peňazí na ich likvidáciu. A reklama je na všetko možné, však to vidíte. Ten lieh je tam tiež, ale ten som si až tak nevšimol, ale pekelnú erekciu som si už mnohokrát všimol. Ochrana ľudskej dôstojnosti a maloletých, no. Ja to vidím iba počas futbalových zápasov, cez si polčas niečo preletím, je to dennodenne, stále, o šiestej, o siedmej, o ôsmej, o deviatej, o desiatej a o pol noci, to už ani nehovorím. Toto naozaj je témou, ktorá je dennodenne porušovaná vo všetkých televíziách, vulgarizmy a tak ďalej. Napríklad taká sťažnosť. Detailné vyhodnotenie všetkých sťažností je pekné, len je to namáhavé a ťažké. Osemdesiat päť námietok voči tomu, že v STV, v Televíznych novinách bola propagácia potratovej tabletky na Slovensku Day after. To nie je samozrejme liek, ale a tým zľahčovali potrat a tak ďalej. Verím tomu, že to tak bolo. Vy ste ju uznali za neopodstatnenú, ale je to dosť vážna téma na to, aby proste takéto veci takto hodnotené a propagované svojím spôsobom. Je tu tabletka Rur  a tak ďalej, a ďalšie, nie sú férové. Mňa by zaujímalo, ako to hodnotíte. Ak pošle niekto námietku, vy si pozriete ten program, alebo niekto si to pozrie z vás a ostatní to povedia a hlasujete, lebo 871-krát hlasovať nie je jednoduché. Ja viem, že v Nemecku napríklad to majú aj tak, že je komisia, ktorá sleduje programy, všetky, je to ťažká práca a že nečakajú na sťažnosti, ale oni to kontrolujú. Nehovorím, že to je mravnostné, alebo ako sa to volá, tak to bolo pred viacerými rokmi, možno teraz je to ináč. Už tu bolo spomenuté, že máme Európsky dohovor o cezhraničnej televízii, o televíziách „otvorené nebo“, internetové vysielanie, to je prakticky bez kontroly. To si každý klikne a je tam. Čiže, čo robiť proti tomu, ale to nie je vaša úloha, ale porozmýšľajme my všetci, aby proste tieto kraviny na nás z celého sveta nepadali, na naše hlavy a na naše deti. Samozrejme by ma zaujímalo, ako sú na tom vo V4 napríklad, alebo Rakúšania alebo aj iná Európa, čo sa týka sťažností, čo sa týka problémov s tým. A posledné poznámky sú takéto. Ak sa pamätáte, som sa troška zamiešal do prípadu Kormúthová, nechcem ho tu opakovať. Keď už STV na základe jedného facebookovského statmentu, ktorý za chvíľu stiahla, v rozrušení ho napísala, STV ju rýchlo vyhodila von. Mne sa zdá, že to bolo neadekvátne. Napísal som všeličo, aj nejaké interpelácie, nejaké otázky. Minister kultúry povedal, že by to ináč riešil a potom generálny prokurátor mi povedal, že žiadne stíhanie nebolo, že nešlo o trestný čin. Neviem, už sa presne nepamätám, ale mne sa zdá, že nehovoril ani o priestupku. Čakal by som, že po týchto odpovediach, že bude nejaká odozva, a samozrejme ani nebola žiadna. Lebo to bol vtedy taký prípad naozaj horúcou ihlou niekoho vykopnúť. Keď niekto vám ukradne celú rínu, tak neviem, čo by ste o pol štvrtej ráno povedali. Vážení, blíži sa 25. výročie novembra, aj my ako Združenie kresťanských seniorov budeme mať konferenciu o tom, budeme sa zamýšľať, čo sme získali, čo sme stratili.  Možno by ani nebolo zlé urobiť, ale to apelujem skôr na iných ľudí, nejakú analýzu, ako to vyzerá v kultúre, prečo sme sa tam dostali, kde sme. Max Kašparů, ten diakon a mysliteľ mi napísal veľmi krásnu analýzu, my to uverejníme v novembrovom čísle nášho časopisu Generácie. Prečo sme tam, kde sme? Ale, samozrejme, nie sme tam len my, ale sú tam mnohí iní, po krk. Ja som sa už mnohokrát zapovedal, že už televízor nebudem pozerať. Keď teraz je veľa futbalov, osem kanálov mám futbalových, takže toto porušujem, cez polčasy niekedy aj inšie pozriem. No ale dve moje deti nemajú televízor, sa nemusia zapovedať. Fero Mikloško tiež nemá televízor, ešte stále, takže v rodine tých televízorov nie je až toľko. Ale som sa zapovedal, že v nedeľu už nepôjdem nikdy nakupovať, to viem, to sem nepatrí, ale to dodržím, aj keby som sucháre jedol. Dobre. Vážení, ďakujem pekne za pozornosť a idem to srdce si dať vyšetriť. Možnože ho mám veľmi zdravé. Ďakujem.